ಮಾಸ್ಕ್ ಧರಿಸದ, ಅಂತರ ಕಾಪಾಡದವರಿಂದ ಕೋವಿಡ್ ಪ್ರಸರಣ ನವದೆಹಲಿ: ಕೆಲವು ಜನರು ಮಾಸ್ಕ್ ಧರಿಸದೇ ಓಡಾಡುತ್ತಿದ್ದಾರೆ. ವ್ಯಕ್ತಿಗತ ಅಂತರವನ್ನೂ ಕಾಪಾಡುತ್ತಿಲ್ಲ. ಇಂತಹ ಬೇಜವಾಬ್ದಾರಿ ಜನರಿಂದಲೇ ಕೊರೊನಾ ಸೋಂಕು ಪ್ರಸರಣವಾಗುತ್ತಿದೆ ಎಂದು ಭಾರತೀಯ ವೈದ್ಯಕೀಯ ಸಂಶೋಧನಾ ಪರಿಷತ್ತಿನ ಐಸಿಎಂಆರ್ ನಿರ್ದೇಶಕ ಬಲರಾಂ ಭಾರ್ಗವ ಮಂಗಳವಾರ ಹೇಳಿದರು. ಸುದ್ದಿಗೋಷ್ಠಿಯಲ್ಲಿ ಮಾತನಾಡಿದ ಅವರು, ಸಣ್ಣವರು, ದೊಡ್ಡವರು ಯಾರೇ ಇರಲಿ ಮಾಸ್ಕ್ ಧರಿಸದಿದ್ದರೆ, ಅಂತರ ಕಾಯ್ದುಕೊಳ್ಳದಿದ್ದರೆ ಅವರು ಬೇಜವಾಬ್ದಾರರು ಎಂದೇ ಹೇಳುತ್ತೇನೆ. ಅವರಿಂದಲೇ ಸೋಂಕು ಪ್ರಸರಣವಾಗುತ್ತಿದೆ ಎಂದು ಪ್ರಶ್ನೆಯೊಂದಕ್ಕೆ ಉತ್ತರಿಸಿದರು. ಐಸಿಎಂಆರ್ ರಾಷ್ಟ್ರ ಮಟ್ಟದಲ್ಲಿ ಎರಡನೇ ಹಂತದ ಸೆರೊ ಸಮೀಕ್ಷೆಯನ್ನು ಆರಂಭಿಸಿದೆ. ಈ ಸಮೀಕ್ಷೆ ಸೆಪ್ಟೆಂಬರ್ ಮೊದಲ ವಾರದಲ್ಲಿ ಮುಕ್ತಾಯವಾಗುವುದು. ಈ ಪಿಡುಗಿನ ಪ್ರಸರಣ ಯಾವ ಹಂತದಲ್ಲಿದೆ, ಆರೋಗ್ಯ ಸೇವೆಯಲ್ಲಿ ಇನ್ನೂ ಯಾವ ಸುಧಾರಣೆ ಮಾಡಬೇಕು ಎಂಬ ಬಗ್ಗೆ ಈ ಸಮೀಕ್ಷೆಯಿಂದ ಮಾಹಿತಿ ಸಿಗಲಿದೆ ಎಂದರು.